لعلويين (لأمازيغية: ⵍⵄⴰⵍⴰⵡⵉⵢⵏ) هي سلالة مغربية عربية من تافيلالت كتنسب لشرفة حكمات لمغريب من 1666، سلطان لول لي حكم منهوم هو مولاي شريف، ؤ كيحكم منهوم لمغريب دبا لماليك محمد ساديس بن لحسن، تبناو لمذهب لمالكي ف لفيقه لي معروف ب لوسطية ؤ لإعتدال ؤ تسامح. و ولاد عم سعديين. تطور لمفهوم د دولة ف لعهد مولاي سماعيل بن شريف (1672-1727) لي غايبني بزاف د لمؤسسات جديدة، ؤ يدير بزاف د لإصلاحات، زيد عليها لفتوحات لي دار حيت ف لوقت ديالو وصل لمغريب لأقصى امتداد ديالو، ؤ غايقدر يوحد دّولة، هادشي كامل بفضل لجيش ديالو لي شكلو من لعبيد لكحلين ؤ لحرطانين لي تسمى ب عبيد لبخاري، ولكن مورا لموت ديالو غاتنوض مدابزات سياسية بين ولاده و عيالاته علاود لعرش. ف لعهد ديال محمد تالت (1757-1790)، غايقدر يعاود يوحد لمملكة مرة خرا ؤ غا يعاود يݣاد لمخزن، زيد عليها أنو قضا علا لمركزية ؤ خلا لقبايل يحافضو على ليستقلالية ديالهم، ف لعهد د عبد رحمان (1822-1859) لمغريب غا يطيح ف لأطماع لؤروپية من بعد ما عاون لحركة ليستقلالية د دزاير بلقيادة د لأمير عبد لقادر، لمغريب غايخسر قدام [لفرنسيس] ف معركة إسلي عام 1844، شّي لي غا يخلي للي غايزعم لوروپيين على لمغريب.